MRK na gebied waar 2 tydens Rooimiere-operasie sterfDie Rooimiere het onwettige grondbesetters in uitvoering van ŉ hofbevel probeer verwyder. (Foto: Twitter/Crime Air Network) Beamptes van die Suid-Afrikaanse Menseregtekommissie (MRK) sal vanmiddag die Rust ter Vaal-nedersetting naby Vereeniging besoek waar twee mense gister dood is toe die Rooimiere en onwettige grondbesetters slaags geraak het. Maroela Media het vroeër berig die Rooimiere het gister in uitvoering van ŉ hofbevel strukture op die plaas Damfontein in die gebied afgebreek toe ŉ skermutseling tussen hulle en lede van die gemeenskap ontstaan het. Twee mense het tydens dié voorval gesterf. Volgens die MRK is een van die oorledenes ŉ inwoner wat glo met rubberkoeëls geskiet is, terwyl die tweede oorledene ŉ lid van die Rooimiere is wat glo deur ŉ woedende skare doodgeslaan is. “Die MRK sal ondersoek instel of daar moontlike oortredings was in die uitsettingsproses en oortreding van die reg tot vryheid en veiligheid van individue, veral die reg om vry te wees van alle vorme van geweld van staats- en private hulpbronne,” sê die MRK in ŉ verklaring. Volgens die kommissie sal verteenwoordigers van die Emfuleni-munispaliteit, die Rooimiere, die SAPD en die Suid-Afrikaanse baljuraad geroep word om volgende week voor die kommissie te getuig oor gister se gebeure en die gebeure wat aanleiding tot die situasie gegee het. Die MRK wil onder meer bepaal watter stappe gevolg is voordat die strukture verwyder is en hoe dit gebeur het dat die besetters hulself op dié stuk grond gevestig het. Kapt. Mavela Masondo, woordvoerder van die polisie, het gesê aanklagte van moord, poging tot moord, aanranding met die doel om ernstig te beseer en openbare geweld is in verband met die voorval by die polisie aanhangig gemaak.